google/wiki40b huggingface dataset:
סמי מיכאל

קורות חיים

סמי מיכאל נולד בשם כאמל סלאח בבגדאד בירת עיראק. הוא סיים את לימודיו התיכוניים ברשת החינוך של הקהילה היהודית בבגדאד, בבית הספר 'שמאש', וב-1945 קיבל את תעודת הבגרות הממשלתית העיראקית. בעיצומה של מלחמת העולם השנייה, בזמן לימודיו התיכוניים, היה מיכאל ממנהיגי המחתרת הקומוניסטית העיראקית שפעלה נגד המשטר ולמען דמוקרטיה וזכויות האדם. באותה תקופה סיים גם שנת לימודים באוניברסיטה האמריקנית בבגדאד (שלוחה של האוניברסיטה האמריקנית בביירות שבלבנון), וגם פעל כעיתונאי וכתב בעיתונות העיראקית. בשנת 1948, כאשר נשא עדיין את שם הולדתו, הוצא נגדו צו מאסר. באמצעות מבריח, שאִרגן אביו, חצה מיכאל את הגבול לאיראן ונאלץ לשנות את שמו.
באיראן שהה שנה והצטרף כחבר למפלגת תוּדה. ב-1949, בין השאר מחשש שהשלטון באיראן יסגיר אותו לשלטונות העיראקיים, עלה מיכאל לישראל; הוא הגיע בטיסה שבה נאמר לנוסעים כי היעד של המטוס הוא פריז, אך שלא כמו מטוסים אחרים, הוא נחת בשדה תעופה חיפה. פרשה זו הייתה נושא הסיפור שכתב מיכאל, "היום הראשון בישראל היה בחיפה", שבו תיאר כיצד התאהב בעיר הקסומה עוד בראותו אותה מן האוויר. תחילה התיישב ביפו, ולאחר מכן עבר להתגורר בחיפה בעקבות הצעה שקיבל להיות חבר מערכת בעיתון אל-איתיחאד. יוזם המעבר של מיכאל לחיפה היה הסופר אמיל חביבי, לאחר שמיכאל שלח לעיתון שני מאמרים שפורסמו ועוררו תגובות. מיכאל התגורר בוואדי ניסנאס ופרסם ב"אל-איתיחאד" וב"אל-ג'דיד" סיפורים ומאמרים. היה לו טור קבוע שפרסם תחת שם העט "סמיר מארד".
ב-1955 פרש מיכאל מהמפלגה הקומוניסטית בעקבות הגילויים בוועידה ה-20 של המפלגה הקומוניסטית של ברית המועצות ובעקבות המדיניות האנטישמית של ברית המועצות.
בשנת 1974 פרסם מיכאל את הרומן הראשון שלו, שווים ושווים יותר, העוסק בחיי העולים החדשים של שנות ה-50 בישראל ועל החיים הבלתי נסבלים במעברות.
כתיבתו הושפעה רבות מחוויות הילדות והנערות שלו.
מיכאל סירב לקבל פנקס אדום של מפא"י וחיפש עבודה שלצורך קבלתה לא חויב להחזיק בפנקס. הוא החל לעבוד בשירות ההידרולוגי של משרד החקלאות, ותקופת עבודתו שם נמשכה עשרות שנים. קשייו אלה במציאת עבודה מתוארים בספרו החצי אוטוביוגרפי, מים נושקים למים (2001).
רומן פרי עטו, "חצוצרה בואדי", אשר יצא לאור בשנת 1987, עובד למחזה מצליח ולסרט.
ב-1992 זכה מיכאל בעיטור כריסטיאן אנדרסן לספרות ילדים ונוער בעבור ספרו "סופה בין הדקלים".
בשנת 2008 זכה בפרס ברנר.
ספריו של מיכאל תורגמו לשפות רבות וזכו בפרסים יוקרתיים. חלקם עובדו גם לתיאטרון, לטלוויזיה ולקולנוע. בשנת 2009 קיבל מיכאל תואר דוקטור לשם כבוד מאוניברסיטת חיפה, כהוקרה על מכלול יצירתו המשקפת את מגוון פניה של החברה הישראלית מתוך כבוד לאדם ולחירותו.
בשנת 2001 נבחר לכהן כנשיא האגודה לזכויות האזרח.
מיכאל הוא אחיה של נדיה, אלמנתו של אלי כהן, שפעל בסוריה בשירות המוסד הישראלי. היה נשוי שנים רבות למלכה מיכאל, מורה שהקימה וניהלה במשך שנים את בית הספר רוממה בחיפה. לשניים בת, דקלה, מורה אף היא, ובן, אמיר, המנהל את בית הספר העל יסודי משגב. אחר כך נשא לאישה את רחל יונה מיכאל, שהייתה עיתונאית בעיתונים דבר והפטיש וברדיו קול ישראל.
מיכאל הוא אתאיסט מוצהר, והביע את דעותיו על כך במספר ראיונות שערך בתקשורת.
ב-2013 הוקמה "עמותת סמי מיכאל" במטרה להפיץ את מורשתו. החל משנת 2017 מחלקת העמותה פרס ליחידים "העושים למען החברה בכל הקשור בצמצום פערים ובמתן שוויון הזדמנויות, ברוח תפיסת מורשתו של הסופר סמי מיכאל, תוך שימת דגש על פריפריה חברתית וגאוגרפית". בין הזוכים בפרס נמנים יואב ללום ושלמה סבירסקי.
מודל 396

מודל 396 מתוצרת סקיילד קומפוסיטס הוא נגזרת של כלי הטיס הבלתי מאויש (כטב"ם) RQ-4 גלובל הוק מתוצרת נורת'רופ גראמן. 
מודל 396 יהיה כלי טיס קרבי בלתי מאויש שישא נשק תחת גוף המטוס, ובכך יהיה שונה מהגלובל הוק המיועד לאיסוף מודיעין. הוא יהיה כמחצית מגודלו ומעלותו של הגלובל הוק, אך זהה לו מבחינה אווירודינמית. המודל 396 מתחרה בתוכנית "האנטר-קילר" של חיל האוויר האמריקני. טיסת הבכורה שלו צפויה להיערך ב-2007. ייצור סדרתי יערך כנראה במתקן של נורת'רופ גראמן.
גנאיוס פולביוס קנטומלוס

גנאיוס פולביוס קנטומלוס (בלטינית: Gnaeus Fulvius Centumalus‏; ? - 210 לפנה"ס) היה מגיסטראט רומאי, שנהרג במלחמה הפונית השנייה.

ביוגרפיה

הוא היה ככל הנראה בנו של מגיסטראט בעל אותו השם אשר שימש כקונסול בשנת 229 לפנה"ס. בשנת 214 לפנה"ס שימש כאיידיל קוריולי יחד עם פובליוס סמפרוניוס טודיטאנוס,מאוחר יותר קיבל תפקיד של פראיטור, וקיבל פיקוד על הלגיונות שהוצבו באזור העיר סואסולה (Suessula) שבקמפניה. במסגרת תפקידו הוא העניק חסות לכמה מאות אצילים מקפואה, שנמלטו אל מחנהו לאחר שעירם ערקה למחנהו של חניבעל.
הוא נבחר לתפקיד הקונסול בשנת 211 לפנה"ס יחד עם פובליוס סולפיקיוס גלבה מקסימוס. לקראת סוף השנה סולפיקיוס נשלח לנהל את המערכה ביוון (המלחמה המוקדונית הראשונה) ופולביוס חזר מפוליה כדי לנהל את הבחירות המתקרבות. בשנת 210 לפנה"ס הוא המשיך לפקד על כוחות צבא באזור פוליה במסגרת פרוקונסולאט. הוא נע באזור העיר הרדוניה שבגדה ברומא לאחר קרב קאנאי, וניסה לכבוש אותה מחדש. הוא חנה בעמדה לא נוחה, ולא הגן עליה מספיק. חניבעל תקף אותו בקרב הרדוניה, והנחיל לו תבוסה מוחצת. פולביוס נהרג, יחד עם כעשרה טריבונים צבאיים.
ServiceNow

היסטוריה

החברה נוסדה בסן דייגו, קליפורניה בשנת 2004.
החברה מפתחת יישומי ITSM בענן, עם מודולים שונים של: ניהול אירועים/תקלות (incident), ניהול בעיות (Problem), ניהול שינויים (Change) ניהול של נכסים(Assets) וניהול רישיונות ועוד.
מוצרי החברה נמכרים במודל של תוכנה כשירות (SaaS).
החברה הונפקה בשנת 2012 בבורסת ניו יורק לפי שווי שוק של 1.8 מיליארד דולר.
המתחרים העיקריים של סרוויס-נאו כספקי יישומי ITSM הם: BMC ,Computer Associates יבמ (IBM) ו- Service Anywhere של HP.

סרוויס-נאו בישראל

ב 2014 רכשה חברת Service Now את חברת Neebula הישראלית תמורת 100 מיליון דולר, החברה מפתחת מוצר בשם ServiceWatch הממכן את הגילוי, המיפוי והניטור של שירותי מחשוב ארגוניים המבוססים על טכנולוגיות מידע.
ב 2017 רכשה את הסטארט-אפ הישראלי סקיי ג'יראף (SkyGiraffe) שפיתח מוצר שמאפשר לעובדים בארגונים גדולים לבצע פעולות במערכות הארגוניות דרך מכשיר הסלולר.
בשנת 2019 רכשה את חברת Appsee המאפשרת למפתחי אפליקציות לנטר את פעילות המשתמשים.
בשנת 2012 פתחה Service Now סניף בישראל היושב בפתח תקווה.
היפספיסט

היפספיסטים (מיוונית: Ὑπασπιστής - נושא מגן) או כפי שהם היו מוכרים לאחר מותו של אלכסנדר הגדול ארגרספידים (מיוונית: Ἀργυράσπιδες - מגני הכסף) היו יחידת עלית בחיל הרגלים של הצבא המוקדוני. סביר להניח שפיליפוס השני יסד את היחידה זמן מה לאחר שנת 356 לפנה"ס. בקרב הוצבו בדרך כלל באגף הימני היוקרתי של הפלנקס. כמו כן, השתתפו בתמרונים מורכבים שדרשו מסעות ארוכים ומוזכרים תדיר על ידי אריאנוס בהקשר למעשי אומץ עילאי בקרב.
היפספיסטים גויסו מקרב האיכרים המוקדונים, אך בניגוד לפזיטיירוי ששירתו בפלנקס וגויסו על בסיס אזורי, כלומר, בני אותו אזור שירתו באותה חטיבה, היפספטים גויסו מכל רחבי המדינה לשירות ביחידה אחת. בתקופתו של אלכסנדר היחידה מנתה 3,000 לוחמים מחולקים ל-3 חטיבות בנות 1,000 איש כל אחת בשם כיליארכיה. כל כילארכיה חולקה לגדוד (פנטכוסיארכיה) בן 500 חיילים.
מקובל לחשוב שחימושם היה קל יותר מפזיטיירוי ששירתו בפלנקס, אך ייתכן שהניידות הרבה של היחידה נבעה ממשמעת טובה, אימון ותכונות אחרות. אם זה נכון, חימושם היה ככל הנראה דומה לחימוש ההופליטים היוונים בני התקופה: מגן אספיס גדול, חנית דורה קסדה וחרב קצרה. סביר שלא עטו שריון גוף.
בתחילת מסעו של אלכסנדר הגדול הפיקוד על היחידה נמסר לניקנור, בנו של פרמניון. עם מותו של ניקנור בשנת 330 לפנה"ס, נמסר הפיקוד לסלאוקוס, לימים השליט הראשון של הממלכה הסלאוקית.
פנחס רוזנבליט

ד"ר פנחס (אריך) רוזנבליט (Pinchas E. Rosenblüth;‏ 23 במרץ 1906 – 1985) היה מראשוני הפעילים בעליית הנוער, מנהל הסקטור הדתי במקווה ישראל, פובליציסט ומרצה באוניברסיטת בר-אילן.

ביוגרפיה

פנחס רוזנבליט נולד בברלין בשנת 1906, למשפחה אורתודוקסית ממוצא הונגרי, אשר הגיעה לברלין יחד עם הרב עזריאל הילדסהיימר בשנת 1869. בצעירותו למד בישיבת הרב ברויאר בפרנקפורט ובבית המדרש לרבנים בברלין, ובנוסף גם באוניברסיטאות של ברלין ולונדון. בתחילת שנות השלושים החל לעסוק בפעילות ציונית בברלין והיה מראשי הפעילים בארגון עליית הנוער, שהוקם בברלין ב-1932 על ידי רחה פריאר. במהלך פעילותו נפגש עם מרטין בובר ועם עקיבא ארנסט סימון למטרות איסוף כספים וארגון הנוער. בשנת 1934 עלה ארצה עם מספר חברים בארגון והם הצטרפו לקבוצת רודגס (על יד פתח תקווה) אשר הוקמה בשנת 1929, ושלימים הפכה לקבוצת יבנה.
מאוחר יותר התמנה למנהל הסקטור הדתי בבית הספר החקלאי מקווה ישראל, בו למדו דתיים וחילוניים כאחד, ובתפקיד זה שימש במשך שנים רבות. בנוסף לכך, שימש רוזנבליט כמרצה להיסטוריה באוניברסיטת בר-אילן. מחקריו ומסותיו עסקו בעיקר בהיסטוריה של האידיאות ובמיוחד בעימות של היהדות עם המודרנה. בין השאר הקדיש חלק מעבודתו למחקר על הרש"ר הירש, ובכך שילב בין העולם שבו גדל (יהדות גרמניה) ובין תפקידיו כמחנך, לבין עבודתו האקדמית. בנוסף לכך, פרסם במשך השנים בעיתונות מאמרים רבים שעסקו בענייני השעה – במתרחש בעולם בכלל ובחברה הישראלית בפרט.

משפחתו

לפנחס רוזנבליט נולדו שלושה ילדים: בנו משה מרוז הוא עורך דין לייצוג פלילי, בנו דוד נופר הוא אדריכל ובת בשם חווה.
בן דודו היה שר המשפטים הראשון של מדינת ישראל, פנחס רוזן (רוזנבליט).
יהודה וינשטיין (סייף)

ביוגרפיה

וינשטיין גדל בראש פינה ולמד בבית הספר התיכון בצפת. היה חבר בנעוריו באגודות הספורט של הפועל ראש פינה והפועל צפת, זכה באליפות ישראל בנוער בסגנון רומח ב-1969 וייצג את ישראל באליפות העולם בסיף לבוגרים, בה העפיל לשלב שמינית הגמר, ובאליפות העולם לנוער, בה הגיע עד שלב חצי הגמר.
הוא היה צעיר הספורטאים במשלחת הישראלית לאולימפיאדת מינכן, בסיבוב הראשון של התחרות רשם שני ניצחונות ושלושה הפסדים והעפיל לשלב שמינית הגמר, בו הפסיד בכל 5 הקרבות. וינשטיין נשאר בימים הבאים בכפר האולימפי, ושהה בביתן יחד עם חברו לחדר הסייף דן אלון ושני הקלעים הנרי הרשקוביץ וזליג שטרוך. במהלך מתקפת המחבלים על המשלחת הישראלית, הצליח וינשטיין לחמוק מחדרו והוביל את הדרך לשלושת חבריו למשלחת.
ב-1973 זכה באליפות ישראל בסיף ובאותה שנה זכה במדליית זהב במכביה התשיעית. קריירת הסיוף שלו הסתיימה בעקבות שירותו הצבאי.
לצה"ל התגייס כספורטאי מצטיין, במהלך מלחמת יום הכיפורים שירת בבסיס חימוש ולאחר מכן סיים קורס אפסנאים טכניים. בשלב זה התנדב לקורס טיס אותו סיים במגמת קרב. הוא לא סיים את הכשרתו בקורס האימון המתקדם ונשלח לשרת כטייס בטייסת קלה. הוא שב לקורס האימון המתקדם וסיים אותו בהצטיינות. כטייס קרב טס על מטוסי סקייהוק, F-4 פנטום ו-F-16. את טבילת האש שלו עשה לפני מלחמת לבנון הראשונה בהפצצת מתקני מחבלים בלבנון, במלחמת לבנון השתתף בגיחות תקיפה וצילום. בהמשך הקריירה הצבאית שירת כסגן מפקד טייסת מטוסי פנטום וכראש ענף היסטוריה בחיל האוויר בדרגת סגן-אלוף בשנים 1994 עד 1996. לאחר שירותו הצבאי היה לטייס בחברת ארקיע.
בובספוג מתחת לאפס

תקציר העלילה

בובספוג נזכר שמסעדת "הסרטן הפריך" חוגגת 117 שנה. הוא נזכר בביקורו הראשון במסעדה ומספר על כך לגארי. לאחר מכן, בובספוג יוצא מביתו ומגיע ל"סרטן הפריך".
מר קראב מספר לבובספוג שזו ההזדמנות המושלמת עבור פלנקטון לגנוב את הנוסחה הסודית של קציצת הסרטן. אי לכך, מר קראב שוכר את פטריק כמאבטח (וכך לא צריך לשלם, שכן פטריק התמים מסכים לעבוד בחינם). בובספוג מתכוון להראות לסקווידוויד, לפטריק ולמר קראב את פסל הקרח שהכין לכבוד יום ההולדת של "הסרטן הפריך", אך בטעות כולם ננעלים במקפיא. הם מנסים לצאת דרך פתחי האוורור. בזמן שהם בפתחי האוורור נזכרים כולם בתקופות שונות מהסרטן הפריך וגם מחייהם לפני תחילת הסדרה כגון: רכישת הבית של בובספוג, העבודה בסרטן הפריך לפני בובספוג, החתונה של בובספוג וסנדי ועוד.
בינתיים, כל הלקוחות כועסים משום שלא קיבלו את קציצות הסרטן שהזמינו. הלקוחות מתעצבנים ועוזבים את המסעדה. לאחר שבובספוג, פטריק, סקווידוויד ומר קראב הצליחו לצאת מהמסעדה, בובספוג שר שיר על "הסרטן הפריך". הלקוחות מתרגשים וחוזרים למסעדה.
נחליאלי לבן

מראה

ציפור קטנה, בצבעי לבן, אפור ושחור. אורך גופה כ-20 סנטימטר, זנבה כ-9 סנטימטר, משקלה 28-18 גרם ומוטת כנפיה 30-26 סנטימטר. עפה בגלים ומשמיעה קול ציוץ טיפוסי.
הזכר, בדרך כלל, קצת יותר גדול מהנקבה. בלבוש החורף, יש לו כיפה שחורה ומעין שרשרת שחורה על החזה. מצחו, לחייו וגרונו לבנים, לעומת שאר חלקי גופו העליונים האפורים. צבע הגחון בין לבן לאפור. כנפיו שחורות ובעת המעוף ניתן לראות עליהן שני פסים לבנים בולטים. אברות זנבו שחורות, למעט החיצוניות, שהן לבנות.
לנקבה ניצוי דומה, אך בלבוש החורף כיפת ראשה אפורה, ומצחה אפור ברובו. אם יש לה פס מצח לבן, הוא צר מזה שבמצח הזכר. כמו כן, הסהרון בחזה שלה צר יותר וצבעיו עזים פחות מאלה של הזכר.
בין ינואר למרץ, הנחליאלי עובר חילוף נוצות, לאחריו הוא עטור בלבוש הקיץ. אצל הזכר העורף הסנטר והסינר בחזה משחירים וצבעם הופך עז ובוהק. הנקבה דומה בזה לזכר אך צבעיה בוהקים פחות, והסהרון בחזה שלה קטן יותר וגבולותיו לא כל כך חדים. זכר צעיר דומה במראהו לנקבה.

אזור המחיה

בישראל הנחליאלי הלבן נפוץ מאוד בכל רחבי הארץ כציפור חולפת. גם כציפור חורפת ניתן למצוא את הנחליאלי במרבית חלקי הארץ, לבד מאזורי המדבר, אך בנגב ובמדבר יהודה הוא מצוי בתחומי יישובים ונאות המדבר. כמקייץ/דוגר, הנחליאלי נדיר, בעמק החולה, בבקעת כינרות ובגליל המערבי.
אזור המחיה המועדף עליו הוא נופים פתוחים, שדות, ביצות ושטחים חקלאיים - בעיקר במישורים ובעמקים. בעיר הנחליאלי בוחר בחצרות בתים וגינות עירוניות.
נדידת הסתיו של הנחליאלי הלבן מתחילה בספטמבר עד סוף נובמבר. ישנה גם נדידת אביב בין פברואר למאי, אך היא בהיקף מצומצם מנדידת הסתיו וגודלן של הלהקות הנודדות קטן יותר.
האוכלוסייה החורפת מגיעה בדרך כלל בגל אחד בין סוף ספטמבר לתחילת נובמבר. החל מחודש פברואר עד לשבוע הראשון של אפריל האוכלוסייה החורפת מתחילה להתדלדל. האוכלוסייה הנשארת לקיץ לדגור מונה עשרות זוגות בלבד.

נַחֲלִיאֵלִי הַמָּצוּי (1866)

השם נחליאלי נטבע לראשונה על ידי מנדלי מוכר ספרים ב"ספר תולדות הטבע":
נַחֲלִיאֵלִי הַמָּצוּי M. Alba
שם העוף הזה, כשם יתר בעלי מינו, הוא מפני שדרכו לשכון אצל נחלי מים, נקרא גם כן הָאִיכָּר, כאשר ילקט אחרי הָאִיכָּר בשדה, בעת יחרוש וישדד אדמתו. גַּבּוֹ אמוץ-דשניי, מצחו וצדיו לבנים, ובבציר יש כתם שחור על גרונו הלבן. זנבו ארוך כמו גווייתו, שתי נוצותיו הקיצונות לבנות מעט, ושמנה נוצותיו התיכונות הן שחורות. ארכו שבע אצבעות  וחצי. משכנו באירופה וסיביריה עד ירכתי צפון. אוהב לשכון בקרבת נאות אדם אצל הַבְּרֵכוֹת ובערמות עצים. בציר יעזוב את ארצנו וימהר לשוב אלינו באביב, ובזאת צָפוּי הוא פעמים רבות אלי אסון ופגע כאשר ישוב השלג לכסות הארץ שנית. מאכלו שרצים ותולעים, אשר יחפשם, אצל המים, גם במדמנה ומרעה עדרים. יִקַנֵּן שתי פעמים בשנה בבנינים ובחורי החומות, בחורי העצים ובמחלות עפר ובין עצים גדועים וכדומה. יעשה לו קן טוב וחם, והנקבה תמלט ארבע עד שמֹנה ביצים לבנות מעט בכמים אֲמֻצִים. הקוקיאה ימלט שם לפעמים ביציו ועל הצפור התמימה הזו לכלכל את ילדיו בגיחם מן הביצים עד אשר יגדלו. העוף הנחמד הזה יעופף בחפזה, יתקוטט לעתות עם אחיו, אף יארח אתם לחברה ויגרש בזעקה גדולה את העופות הדורסים ואת הקוקיאה. הזכר לא ישיר בקול רם ושירו איננו מְשֻׁבּח. בפח יוקשים ילכד לא בנקל. בבית לא יאריך ימים.
— מתוך "ספר תולדות הטבע", כתב בגרמנית ד"ר האראלד אטמר לענץ, תעתק לשפת עֵבר מנדלי מוכר ספרים,
חוברת שנייה: העוף, ז'יטומיר תרכ"ז (1866).
הבאורים בגוף הטקסט לעיל על פי המילון ההיסטורי של האקדמיה ללשון
מצולע משוכלל

בגאומטריה, מצולע משוכלל הוא מצולע שכל צלעותיו שוות וכל זוויותיו שוות.

ריצופים

אפשר לרצף את המישור בעזרת מצולעים משוכללים. הריצופים המשוכללים הם ריצופים בהם כל האריחים זהים, כך שצלעות נוגעות זו בזו. לשם כך יש לסדר סביב הקודקוד מצולעים שיסגרו את כל הקודקוד, כלומר על הזווית לחלק את 360 מעלות. ישנן שלוש אפשרויות לעשות זאת: משולשים, מרובעים ומשושים.
אם משתמשים במצולעים מסוגים שונים (אך מותירים את הדרישה שמצולעים מאותו הסוג יהיו מגודל זהה ושהריצוף יהיה צלע לצלע) מקבלים בנוסף גם את הריצופים הבאים:
ברן (מקלע)

מלחמת העולם השנייה

במלחמת העולם השנייה הברן היווה את הנשק התקני הכיתתי והמחלקתי בצבא הבריטי. לכל כיתת רובאים היה ברן אחד ובכל מחלקת רובאים היו שלוש כיתות עם שלושה ברנים. צוות הברן כלל בדרך כלל שני אנשים: מספר אחד שנשא את הברן עצמו עם כמה מחסניות ומספר שתים שנשא כמות מחסניות נוספות.
זו הייתה מכונת הירייה הקלה הנפוצה ביותר בצבאות בנות הברית.

מלחמת העצמאות

הפעלת הברן על ידי כוחות ארגון ההגנה בארץ ישראל הייתה דומה לזו של הבריטים. 
בתקופה שקדמה למלחמת העצמאות ב- 1947, נעשה ניסיון להבריח לארץ מקנדה מכונות ומבלטים כדי להקים מפעל לייצור ברנים. אולם עקב סיבוכים שנבעו מהצורך להערים על רשויות החוק שאסרו הוצאת ציוד מלחמתי לישראל, הגיעו לבסוף המכונות והמבלטים באיחור.
לינוי בר-גפן

ביוגרפיה

לאחר לימודיה בתיכון תלמה ילין במגמת התיאטרון, מילאה בר-גפן את שירותה הצבאי בגלי צה"ל ככתבת וכן כעורכת מהדורות חדשות, עד שהודחה בשל עבירת משמעת. לאחר שירותה הצבאי שמשה ככתבת במהדורת החדשות של תבל "תחנה מרכזית" וכן ככתבת פוליטית באתר האינטרנט ynet. בשנת 2002 הצטרפה לחברת החדשות של ערוץ ישראל 10, שם תפקדה ככתבת, עורכת ומגישת מבזקים.
בסוף שנת 2003 החלה להגיש את תוכנית הבוקר של ערוץ 10 - "כל בוקר" יחד עם אברי גלעד. התוכנית זכתה לפופולריות גדולה, מגישיה היו מועמדים לפרס מסך הזהב בשנת 2004, והתוכנית עצמה זכתה בפרס האקדמיה לטלוויזיה ב-2005. במהלך 2005 הגישה תוכנית סאטירית ברדיו תל אביב, והחלה ללמוד תקשורת במכללה למנהל. בשנת 2006 לאחר שנתיים של הגשת "כל בוקר", עזב גלעד את התוכנית עבור הגשת "העולם הבוקר", תוכנית הבוקר של רשת (ערוץ 2) יחד עם עינב גלילי, ובר-גפן החלה להגיש את תוכנית הבוקר עם קובי מידן (ולעיתים עם תמר איש-שלום). במרץ 2007 דווח כי בר-גפן תצטרף כעורכת לצוות התוכנית "לונדון את קירשנבאום". באוגוסט 2007 הגישה בר-גפן סדרה בת 3 פרקים בנושא איכות מי השתייה בישראל, בשם "זהירות מים", והגישה סרט דוקומנטרי על יהדות ארצות הברית.
החל מנובמבר 2007 שידרה ברדיו 99 את תוכנית הבוקר "כאן ועכשיו" יחד עם גל גבאי למשך כשנה. בסוף יוני 2008 החלה להגיש את התוכנית "מה קורה" במסגרת שידורי קשת בערוץ 2, בה היא סוקרת את אירועי היום לפי עריכתם של גולשי האינטרנט. ב-2009 הגישה את תוכנית הבוקר יום חדש בקשת עם אורן וייגנפלד למשך כשנה. בספטמבר 2010 היא התפטרה מקשת ועברה לתפקיד כתבת ותחקירנית בתוכנית התחקירים 360 של רשת.
בשנת 2013 החלה הקרנתה בערוץ 2 של התוכנית "מועדון המבקרים", בה בר-גפן משתתפת כחברת פאנל לצידם של רן שריג, ג'ודי שלום ניר מוזס ולוסי אהריש.
משנת 2014 מגישה בימי רביעי את התוכנית 'יהיה בסדר' בגלי צה"ל יחד עם אביב לביא.
ביולי 2014 החלה להגיש תוכנית אקטואליה יומית בערוץ 20.
במאי 2015 החלה להגיש בערוץ 10, כחלק מצמד, את תוכנית התחקירים "עושות חשבון".
ביולי 2018 החלה להגיש את תוכנית רשת לילדים בשם "דבר לילדים" המשודרת באתר האינטרנט דבר ראשון.

חיים אישיים

בר-גפן היא צאצאית (דור שישי) של החוזה מלובלין.
ב-27 ביולי 2007 נישאה בר-גפן לדני אנגלברג, אולם כעבור כארבע שנים הם נפרדו. בינואר 2015 נולד לה ולבן זוגה, העיתונאי בן זילכה, בן בכור. בראיונות לתקשורת, סיפרה בר-גפן על הקשיים בטיפול בבן זוגה, שהפך לסיעודי עקב אירוע מוחי.
עור מסתורי

תקציר העלילה

בשנת 1980, בהיותם ילדים בני שמונה בעיר קטנה בקנזס, עברו ניל מק'קורמיק (ג'וזף גורדון-לוויט) ובריאן לאקי (בריידי קורבט) התעללות מינית מצד מאמן הבייסבול שלהם (ביל סייג').
ניל, אשר כבר בגיל צעיר הראה סימנים בדבר היותו הומוסקסואל, מפרש את ההתעללות של המאמן כטקס חניכה לתוך המיניות. הוא גדל להיות כפייתי מבחינה מינית ונמשך בעיקר לגברים בגיל העמידה. בסופו של דבר, ניל נסחף ומתדרדר לפשע ולזנות.
בריאן הגיב להתעללות על ידי פיתוח אמנזיה פסיכוגנית ושכח את האירועים. בשנים הרבות שלאחר מכן סבל מדימום מהאף ומהרטבה במיטה. בשנות העשרה לחייו בריאן הופך ל"חנון", ובשל אישיותו הסגורה הוא נתפס על ידי אחרים כא-מיני. זכרונות מוזרים ומטרידים חוזרים אליו בחלומותיו, וגורמים לו לחשוב כי אולי נחטף על ידי חייזרים בילדותו.
בגיל 19, בעודו מנסה לפענח את זכרונותיו המבלבלים, מוצא בריאן צילום של קבוצת הבייסבול בה נטל חלק כילד. הוא מזהה בתמונה את ניל כמי שמופיע בחלומותיו הביזאריים. בסיומו של הסרט נפגשים שני הגברים הצעירים, לראשונה מזה למעלה מעשור, וחושפים זה בפני זה את סודם המשותף.

הפקה

מספר צעדים ננקטו על מנת למנוע חשיפת הילדים שמשחקים בסרט להיבטים המיניים של סיפור ההתעללות והניצול. בעוד שההורים שלהם קיבלו לסקירה את התסריט כולו, הנערים קיבלו תסריטים נפרדים שכללו רק את הפעילויות שהם יבצעו, ומערכות היחסים בין דמויות אחרות לדמויות שלהם הוסברו להם בצורה תמימה.
כל ההתעללות המינית המתוארת בסרט בה מעורבים ילדים משתמעת ולא מוצגת באופן ישיר. סצנות הפיתוי והניצול צולמו כך שכל אחד מן השחקנים מצטלם לבד, ורק לאחר מכן נערכו הקטעים יחד, כך שהילדים לא ראו ולא שמעו את השחקן המגלם את הדמות המפתה. לאורך הסרט נעשה שימוש במקומות שונים בטכניקת צילום זו.
הרודס

הרודס (באנגלית: Harrods) היא חנות כלבו יוקרתית ומפורסמת ברחוב ברומפטון באזור נייטסברידג' בלונדון שבאנגליה. החנות היא חלק מקבוצת חברות הכוללת את בנק הרודס, אחוזות הרודס, קזינו וחברת תעופה.
שטחה של החנות מעל 20,000 מטרים רבועים והיא משתרעת על פני מספר מבנים ועל פני חמש קומות. המוטו של החנות הוא - "כל הדברים, לכל האנשים, בכל מקום" (בלטינית: "Omnia Omnibus Ubique"). החנות ידועה במיוחד בקומת המזון שלה ובמחלקת הקישוטים לחג המולד. המיליארדר המצרי מוחמד אל פאייד קנה את החנות ב-1985 תמורת 615 מיליון ליש"ט.

היסטוריה

הרודס נוסדה באזור האיסט אנד של לונדון בתקופת מלכותה של המלכה ויקטוריה, על ידי צ'ארלס הנרי הרוד - סוחר תה ויבואן של מוצרי מזון. הרוד הקים את החנות מול ביתו, אולם בשל מגפה הכולרה שפרצה בעיר בשנת 1849 העביר את חנותו (ואת מגוריו) לאזור נייטסברידג', שהיה אז אזור כפרי המרוחק מהעיר.
במהלך השנים גדלה החנות ונוספו לה מספר בניינים.
בשנת 1861 הוריש צ'ארלס הנרי הרוד את החנות לבנו צ'ארלס דיגבי הרוד. לאחר שריפה שפרצה במבנה והרסה אותו לחלוטין ב-6 בדצמבר 1883 נבנתה החנות מחדש, במבנה הקיים עד ימינו. בשנת 1889 החלו מניות החנות להיסחר בבורסה לניירות ערך בלונדון ובשנת 1912 נפתח הסניף הראשון מעבר לים - בבואנוס איירס שבארגנטינה.

מתקפת ה-IRA

הרודס הייתה מטרה למתקפות של ה-IRA שלוש פעמים. ב-15 בדצמבר 1974 נפגעה החנות מפצצה שהוטמנה בקומה הראשונה של החנות, ביציאה המובילה לתחנת הרכבת התחתית של לונדון. המתקפה הקשה ביותר אירעה ב-17 בדצמבר 1983, שבוע לפני חג המולד, מועד בו מלאה החנות קונים לקראת החג. במתקפת טרור זו נהרגו שישה אנשים ונפצעו למעלה מ-90 כתוצאה מפיצוץ מכונית תופת בפתח החנות. למבנה נגרם נזק, אולם הוא שוקם במהירות והחנות נפתחה שלושה ימים לאחר הפיגוע.
ערן רזין

ביוגרפיה

ערן רזין נולד בירושלים. סיים תואר ראשון בגאוגרפיה וכלכלה באוניברסיטה העברית בשנת 1979 ותואר שני בגאוגרפיה ולימודים עירוניים בהצטיינות יתרה בשנת 1982. עבודת הדוקטורט שלו, שעסקה בנושא "פיתוח התעשייה בערי הפריפריה בישראל", נכתבה בהנחיית פרופסור אריה שחר. את הפוסט-דוקטורט שלו ערך באוניברסיטת קליפורניה בלוס אנג'לס.
תחומי המחקר העיקריים בהם עוסק רזין הם תכנון ופיתוח עירוני, ושלטון מקומי בפרספקטיבה בינלאומית השוואתית. הוא פרסם מאמרים וספרים מדעיים רבים בתחומים אלה. משמש מאז שנת 1987 כיושב ראש וחבר ועדות חקירה לגבולות ולחלוקת הכנסות של רשויות מקומיות בישראל, ויושב ראש וחבר בוועדות שעסקו באיחוד רשויות מקומיות וברפורמות בשלטון המקומי. בין השאר, עמד בראש ועדה לחקר הגבולות בין חולון, בת ים וראשון לציון בשנת 2009. ב-2016 תמך בהצעה לאחד את תל אביב ובת ים כדי לפתור את בעיות התקציב של בת ים בשל המחסור במשאבי קרקע ושימושים עסקיים במקרקעין. עמד בראש ועדה לבדיקת גבולות תחומי השיפוט של לוד והמועצה האזורית עמק לוד, ובראש וועדה שדנה בחלוקת ההכנסות בין ירוחם למועצה אזורית רמת הנגב בשנת 2013.
לאורך השנים הוא שימש גם פרופסור אורח באוניברסיטאות שונות בצרפת וארצות הברית.
אובלוצ'ה

היסטוריה

בשנת 1898, החלה בנייה של מסילת רכבת בין הערים צ'יטה וולאדיווסטוק, שהיא המקטע האחרון של הרכבת הטרנס-סיבירית. הבנייה החלה מכל עיר קצה, ונפגשה באמצע הדרך. בניית המסילה גררה זרם גדול של מתיישבים ועובדים, ובשנת 1911 הוקם כפר בסמוך לתחנת הרכבת "אובלוצ'ה", שפירוש שמה בתרגום חופשי הוא "הנתיב שעובר מסביב", משום שבאזור זה מסילת הרכבת עוברת בפיתול גדול בין ההרים. בניית המסילה הושלמה ב-1916, ואובלוצ'ה הוכרה רשמית כעיירה ב-1938.

כלכלה

כלכלת העיירה מתבססת בעיקר על כריית זהב ועל מוסכי הרכבת.
סמסונג גלקסי נוט 4

תוכנה

המכשיר מגיע עם אנדרואיד 4.4.4 עם הממשק העילי של סמסונג, Touchwiz  בגרסה החדשה, ותומך בעט הסטיילוס S-Pen. כמו מכשיר ה-Note 3, הוא תומך במחוות אוויר וחיישנים. המכשיר מגיע עם העוזרת הווירטואלית S-Voice וכן Google Now, כשלחיצה כפולה על מקש הבית תפעיל את S-Voice ולחיצה ארוכה תפעיל את Google Now.

מפרט טכני

המכשיר בעל מסך 5.7 אינץ' ברזולוציה Quad HD 1440X2560, עם מסך Gorilla Glass 4 בדומה ל-Galaxy Alpha, מצלמת המכשיר היא מצלמת 16 מגה-פיקסל עם צילום וידאו 4K ומייצב תמונה משופר יותר מאי פעם+פלאש LED. המצלמה הקדמית ברזולוצייה גבוהה יחסית של 3.7 מגה פיקסל עם הגדלת הזווית במצלמה מ-77° ל-90° ואפשרות ל-"סלפי פנורמי" ב-120°. המכשיר כולל חיישן טביעות אצבע, חיישני דופק, קרינת שמש, לחץ, חמצן, לחץ דם ועוד, וכן חיישן Air Gestures. למכשיר 3G Ram ומעבד מרובע ליבה Snapdragon 805 במהירות 2.7 GHz של Qwalcom או מעבד סמסונג אקסינוס 5433 מתומן ליבות עם ארבע ליבות 1.9 ג'יגה הרץ וארבע ליבות במהירות 1.3 ג'יגה הרץ שרץ על אנדרואיד 4.4.4. למכשיר אחסון פנימי 32 ג'יגה, וניתן להרחבה לעד 128GB נוספים באמצעות כרטיס Micro-SD. המכשיר מגיע עם העט המיוחד המותאם למכשיר S-Pen . למכשיר סוללת 3,220 מיליאמפר ומידותיו: גובה 153.5 מ"מ רוחב 78.6 מ"מ ועוביו 8.5 מ"מ. המכשיר יושק בצבעים שחור, לבן, ורוד וזהב.
מרתה הייר

ביוגרפיה

הייר נולדה בעיר פורט וורת' שבטקסס ולמדה ב"אוניברסיטת נורת'ווסטרן". התגלתה על ידי סוכן כישרונות מטעם חברת ההפקה RKO בעת ששיחקה ב"תיאטרון פסדינה" שבקליפורניה.

קריירת משחק

הייר החלה את הקריירה שלה בתפקידים קטנים בסרטים כמו "סברינה" של בילי ויילדר בו שיחקה בתור אליזבת טייסון ארוסתו של הפלייבוי דייוויד לרבי (ויליאם הולדן), "קרב היימן" לצידו של כוכב הקולנוע רוק האדסון ו"אבוט וקוסטלו טסים למאדים" לצד צמד הקומיקאים אבוט וקוסטלו. הייר שיחקה תחת במאיי הקולנוע הנרי קוסטר בקומדיה "ידידי גודפרי", בלייק אדוארדס בתחילת דרכו בדרמה "מיסטר קורי" לצידו של טוני קרטיס וג'ין נגולסקו בדרמה הרומנטית "הטוב מהכל".
בשנת 1958 שיחקה הייר בתפקיד המזוהה ביותר עימה בקריירה גוון פרנץ' בדרמה של וינסנט מינלי "אחדים באו במרוצה", תפקיד עליו הייתה מועמדת הייר לפרס אוסקר לשחקנית המשנה הטובה ביותר. באותה שנה השתתפה הייר גם בקומדיה "ספינת האהבה" (Houseboat) בתפקיד קרולין גיבסון לצידו של קארי גרנט.
לאורך שנותייה כשחקנית הוליוודית שהתפרסו בלמעלה משלושה עשורים שיחקה הייר בסרטו התקופתי של פרנק בורזאג' "הדייג מן הגליל" בתפקיד הנסיכה היהודייה הרודיאס, במערבון של הנרי הת'וואיי "בניה של קטי אדלר" בתפקיד מרי גורדון, בדרמה של אדוארד דמיטריק "השאפתנים" ובעיבוד הקולנועי לרומן החלל "האנשים הראשונים על הירח".

חיים אישיים

בשנת 1951 נישאה לתסריטאי ריי סטאל והתגרשה ממנו לאחר שלוש שנות נישואים.
בשנת 1966 התחתנה הייר עם מפיק הסרטים האל ווליס, היא נותרה נשואה לו במשך כ-20 שנה עד למותו.
הייר מתה ב-31 במאי 2014 בסנטה פה, ניו מקסיקו בגיל 89.